Lastensairaalat ovat saaneet tarpeekseen Pokémonin pelaajista, jotka tunkeutuvat kielletyille alueille.

Sosiaalisessa mediassa eri puolilla maailmaa leviää vetoomuksia, joissa Pokémon Go -käyttäjiä usutetaan käymään lastensairaaloissa ja viemään pelissä lasten iloksi lure-houkuttimia sairaalan lähellä sijaitseviin Poke-stoppeihin.

Vetoojien mukaan sairaalassa on paljon lapsia, jotka haluaisivat kerätä Pokémoneja. Lapset joutuvat makaamaan sairaalassa vuoteenomina. Pokémonit toisivat heille iloa.

Suomessa yksi kansalaisaktiivi pyytää jakamaan vastaavaa viestiä:

"POKEMON GO-pelaajat HOI! Jos liikut Lastensairaalan lähettyvillä niin voisitko istuttaa (?) Luren sinne jonnekin lähistön pokestopille. Pilkulinnut laulaa, että uudet pokemonit olisivat tervetulleita pitkien päivien iloksi sairaalan pikkuväelle. Huvia teille, huvia heille"

Sairaalat eivät ole innostuneita villityksestä. Pokémon-hahmojen metsästys tuo vaaratilanteita ja mielipahaa.

Helsingin ja Uudenmaan sairaanhoitopiiri HUS ärähtää Facebook-sivuillaan, että sairaaloiden sisätiloihin tuleminen pelkästään pelin takia on kiellettyä.

– Sairaala-alueilla pyydämme käyttämään harkintaa ja noudattamaan varovaisuutta. Ambulanssien pitää vastedeskin päästä kulkemaan esteettä. Lurejen jättäminen Lastenklinikan eteen ei ole toivottavaa, sillä uuden lastensairaalan rakennustyömaalle kulkee paljon raskasta liikennettä. Liikenteen lisääntyminen alueella entisestään ei ole toivottavaa.

Samoilla linjoilla on Australian Melbournessa toimiva lastensairaala. Sairaala on julkaissut lausunnon, jossa se toivoo, ettei lure-houkuttimia sijoiteta sairaalaan. Kaunis ajatus tuoda lapsille lohtua kääntyy itseään vastaan.

– Lure-houkuttimien sijoittaminen eri puolille sairaalaa, kun lapset eivät voi lähteä huoneistoon, voi herättää epärealistisia toiveita ja siitä johtuen paljon pettymyksiä.

”Pelaaminen on hauskaa, mutta käyttäkää ihmiset aivojanne”, verkkosivusto Destuctoid otsikoi.

Verkkosivusto kertoo, miten Ohiossa toimiva lastensairaala varoittaa pelistä. Sivuston mukaan pelaaminen lähtee käsistä siinä vaiheessa, kun lastensairaala joutuu laittamaan varoituskylttejä pelistä.

Pokémon innostaa pelaajia käyttämään älypuhelimen paikannus- ja kameratoimintoja, kun he metsästävät virtuaalihahmoja reaalimaailmassa.

On nähty, miten Pokémon-hahmoja on metsästetty sairaalaan suljetuilla alueilla. Pelaajat ovat tunkeutuneet sairaaloissa sellaisiin paikkoihin, joihin on pääsy kielletty.